Simon Andreas Thorvik

Simon Andreas Eriksen Thorvik (født 11. juni 1862 i Torvikbukt på Nordmøre, død 19. juni 1950) var en norsk lærer, gårdbruker og lensmann.

Han var av bondeslekt og gikk Tromsø seminar. Han kom som 19-åring til Nesna, hvor han fikk sin første lærerstilling. I 1888 ble han også ansatt som herredskasserer i Nesna. Han ble også kasserer i Nesna sparebank, lensmannsbetjent og konstituert som lensmann. Han giftet seg i 1886 med Eilerine Zahl, datter av handelsmann, gårdbruker og ordfører Jacob Frederich Zahl på Handnesøya i Nesna. Eilerine stod for den lille bok- og papirhandelen de drev hjemme hos seg selv.

I 1902 ble Thorvik lensmann i Leka lensmannsdistrikt, som omfattet Leka og Gravvik sogn. Han bodde på lensmannsgården Skei på Leka, en eiendom på 500 dekar, hvorav 150 dekar dyrket mark, 70 dekar naturlig eng samt torvmyr. Thorvik påtok seg en rekke kommunale verv, blant annet som formann i skolestyret. I 1924 ble han etterfulgt i lensmannsstillingen av sin sønn Erik Thorvik, som i sin tur ble etterfulgt av sin sønn Sigmund Thorvik. Ved siden av lensmannsstillingen var S.A. Thorvik også oppsynsmann eller oppsynsbetjent for lofotfisket og sklinnafisket, og kasserer i Leka sparebank.

S.A. Thorvik ble tildelt Kongens fortjenstmedalje i gull i 1932.

 Referanser 

Kategori:Norske politifolk
Kategori:Norske bønder
Kategori:Norske pedagoger
Kategori:Norske bokhandlere
Kategori:Lokalpolitikere i Leka
Kategori:Lokalpolitikere i Nesna
Kategori:Kongens fortjenstmedalje i gull
Kategori:Personer fra Gjemnes kommune